Tamara Stohlová

Tamara Stohlová, MSc (* 10. jún 1989) je slovenská environmentálna aktivistka a politička Progresívneho Slovenska. V parlamentných voľbách v septembri 2023 bola zvolená do Národnej rady SR.

 Životopis 
Krátko študovala informatiku (20072008) a manažment (20082010) na Univerzite Komenského v Bratislave. Následne v rokoch 20102012 absolvovala magisterský program na Vrije Universiteit Amsterdam so zameraním na manažment, s kvalitatívnou prípadovou štúdiou skúmajúcou znalostný manažment v malých a stredných podnikoch ako diplomovou prácou.

Pracovala v Transparency International Slovensko, pre OECD a europoslanca Michala Wiezika a poslanca Miroslava Beblavého.

 Správa o znečistení v areáli Istrochemu 
V júni 2020 sa podieľala na odtajnení a medializácii správy z geologického prieskumu areálu bratislavského chemického podniku Istrochem z roku 2009, ktorá poukazuje na masívnu kontamináciu podzemnej vody aj pôdy v areáli závodu organickými aj anorganickými látkami. Výskumníci namerali atrazín, toluén, arzén, olovo, benzén, PCB látky, pričom došlo už aj k ich vzájomnému miešaniu. Všetky sú pre človeka škodlivé, viaceré sú aj karcinogénne alebo spôsobujú iné závažné ochorenia. Pri viacerých látkach boli ich povolené limity prekročené viac ako tisícnásobne. „Samotní autori popisujú, že na viacerých lokalitách bolo cítiť silný chemický zápach, ktoré bolo ťažké uniesť. Vrty odhalili v zemi fialové polia s tekutými látkami, bielu vrstvu pesticídov, alebo štrkopiesky s mocným organickým zápachom“, uviedla Stohlová. K znečisteniu podľa správy dochádzalo na viacerých miestach – na skládkach odpadu v areáli Istrochemu, na miestach, kde sa vylieval tekutý odpad, ale aj v budovách a skladoch. Odpady sa vylievali a zasypávali aj do mŕtvych ramien Dunaja, ktoré sa historicky v areáli nachádzali. Správa obsahuje aj predpokladaný model šírenia kontaminácie – z Istrochemu až po kontakt s Malým Dunajom a posun na Žitný ostrov, ktorý je kľúčovým zdrojom pitnej vody.

Istrochem vlastní spoločnosť Istrochem Reality, ktorá patrí Agrofertu. V roku 2025 bratislavský okresný úrad rozhodol, že Agrofert nie je povinný odstrániť obrovské znečistenie životného prostredia. Sanáciu kontaminovaného 138-hektárového územia má vykonať štát a Istrochem Reality na ňom potom môže začať stavať byty a kancelárie. Opozícia to označila za darček pre Andreja Babiša. Stohlová vyzvala ministra životného prostredia Tomáša Tarabu, aby rozhodnutie okresného úradu napadol a prestal vystupovať ako Babišov agent. „Prípad Istrochemu je o tom, ako štát absurdne ustupuje miliardárovi, kým Slovensko prichádza o peniaze a ľudia o zdravie,“ uviedla Stohlová.

 Politické pôsobenie 
Kandidovať ju presvedčil v roku 2020 ekológ Erik Baláž, s ktorým spolupracovala. V parlamentných voľbách vo februári 2020 kandidovala na 43. mieste kandidátky koalície PS/SPOLU a získala 9 468 prednostných hlasov, koalícia však tesne neprekročila 7 % kvórum pre vstup do parlamentu.

V roku 2023 opätovne kandidovala vo voľbách do NR SR, tentokrát zo 4. miesta na kandidátke PS a bola zvolená za poslankyňu so ziskom 63 103 prednostných hlasov.

V rámci Progresívneho Slovenska sa profiluje ako environmentalistka, venujúca sa ochrane životného prostredia a zvierat, ale aj témam života mladých.

 Referencie 

 Iné projekty 

 Externé odkazy 
 Tamara Stohlová na webe Národnej rady SR
 Tamara Stohlová na webe Progresívneho Slovenska
 Spravodajstvo týkajúce sa Tamary Stohlovej na portáli agentúry SITA

Kategória:Slovenskí aktivisti
Kategória:Slovenskí environmentalisti
Kategória:Slovenské političky
Kategória:Politici Progresívneho Slovenska